Tientalle dood aan tuisgemaakte ryswynFoto ter illustrasie. (Foto: Pixabay) Owerhede in Kambodja het Vrydag gesê meer as 30 mense het die afgelope maand in drie afsonderlike gevalle gesterf nadat hulle tuisgemaakte ryswyn gedrink het. In die mees onlangse voorval het sewe vroue gesterf nadat hul ryswyn met 15% metanol besmet was. Byna 100 mense is ook weens dié konkoksie hospitaal toe geneem. Hierdie voorval volg kort nadat 14 en 10 mense onderskeidelik tydens twee afsonderlike begrafnisse in Mei gesterf het. “In al dié gevalle het die tuisgemaakte ryswyn uiters giftige metanol bevat, in plaas van etanol wat algemeen in alkoholiese drankies voorkom. Metanol kan selfs in klein dosisse blindheid veroorsaak,” het Kambodjaanse owerhede gesê. Die polisie het intussen minstens 15 ryswynbrouers en -verkopers in hegtenis geneem. “Tuisgemaakte ryswyn is gewild in landelike gebiede tydens troues en begrafnisse. Dit is ŉ goedkoop alternatief vir drankies wat kommersieel geproduseer word, maar kan dikwels ook dodelik wees.” Die departement van gesondheid het ŉ beroep op Kambodjane gedoen om enige drankies wat hulle vermoed besmet kan wees, te vermy.